Diari Oficial de la Generalitat Valenciana


Sumari del DOGV 8452, del 27-12-2018 (2018/11050)

RESOLUCIÓ de 14 de desembre de 2018, del director general de Centres i Personal Docent, per la qual es dicten instruccions relatives a la sol·licitud d'accés, renovació, modificació i/o pròrroga dels concerts educatius a la Comunitat Valenciana durant el mes de gener de 2019.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8452

Data del DOGV
:   27-12-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11880


Data del document
:   14-12-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * legislació
    * ensenyament privat
    * centre d'ensenyament

RESOLUCIÓ de 14 de desembre de 2018, del director general de Centres i Personal Docent, per la qual es dicten instruccions relatives a la sol·licitud d'accés, renovació, modificació i/o pròrroga dels concerts educatius a la Comunitat Valenciana durant el mes de gener de 2019. [2018/11404]  
L'annex de Decret 6/2017, de 20 de gener, del Consell, pel qual s'aprova el Reglament de concerts educatius a la Comunitat Valenciana, estableix, en l'article 5, la presentació telemàtica de les sol·licituds d'incorporació al règim de concerts, renovació de concerts generals, pròrroga o modificació dels concerts subscrits, d'acord amb el model disponible en el Catàleg de serveis públics interactius de la Generalitat. Així mateix, determina els documents que han d'adjuntar-se a aquestes sol·licituds. El model de sol·licitud s'inclourà en les instruccions dictades per la direcció general competent en centres docents a la qual es refereix la disposició final primera del decret.  
  
Amb la finalitat d'aclarir els documents que hauran d'acompanyar les sol·licituds d'incorporació, renovació, pròrroga o modificació de concerts, i de conformitat amb el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Primer  
Aprovar el model per a l'any 2019 de sol·licitud d'accés, renovació, modificació i/o pròrroga dels concerts educatius, disponible en la Seu Electrònica de la Generalitat, a través de l'adreça https://sede.gva.es.  
  
  
Segon  
1. La documentació que ha d'acompanyar-se a la sol·licitud és la següent:  
a) Breu memòria explicativa, si és el cas, sobre les circumstàncies que donen preferència per a acollir-se al règim de concerts educatius, redactada en els termes que s'indiquen en l'article 21 del Reglament de normes bàsiques sobre concerts educatius en el cas de concerts generals, i als criteris de preferència establits per als concerts singulars en l'article 38 de l'annex del Decret 6/2017.  
En els casos de renovació o de modificació dels concerts, i quan els criteris de preferència es mantinguen en les mateixes condicions, s'ha de realitzar una declaració responsable sobre aquesta circumstància en l'apartat corresponent de la sol·licitud.  
b) Si el titular del centre és una cooperativa, a més, haurà d'adjuntar-hi una còpia dels estatuts que la regeixen i una declaració jurada signada pel representant en què indique que els estatuts no contenen clàusules que impedeixen el compliment de les obligacions pròpies dels centres acollits al règim de concerts educatius.  
En els casos de renovació o de modificació dels concerts, i quan els estatuts no hagen variat, s'ha de realitzar una declaració responsable sobre aquesta circumstància en l'apartat corresponent de la sol·licitud.  
  
2. En el cas d'unitats d'educació especial de suport a la integració, a les sol·licituds d'incorporació, renovació, pròrroga o modificació del concert s'hi hauran d'adjuntar els informes psicopedagògics, mèdics o acreditatius del grau de discapacitat de cada nou alumne o alumna, expedits per cada òrgan competent en funció del tipus de necessitat específica de suport educatiu que presente.  
A fi d'aclarir i agilitar la justificació, l'interessat podrà adjuntar els informes de tot l'alumnat.  
Els informes hauran d'estar actualitzats en els últims tres mesos i acreditar convenientment les diferents necessitats específiques d'acord amb el que estableix la normativa vigent que regula l'atenció de l'alumnat amb necessitats educatives especials.  
D'acord amb el que estableix el Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, l'informe sociopsicopedagògic de cada alumne/a haurà d'incloure el grau d'intensitat dels suports que necessita, seguint els següents criteris:  
Grau 1: necessita ajuda puntual que pot tenir resposta amb mesures ordinàries i suports ordinaris addicionals. Aquest tipus de suport s'inclou en el nivell de resposta III.  
Grau 2: necessita ajuda que implica suports intensius i especialitzats durant una part de l'horari escolar. Aquest tipus de suport s'inclou en el nivell de resposta IV.  
Grau 3: necessita ajuda en la majoria d'àrees i àmbits que implica suports intensius, especialitzats i individualitzats durant la major part de la jornada escolar. Aquest tipus de suport s'inclou en el nivell de resposta IV.  
L'informe sociopsicopedagògic ha de ser signat per l'especialista en orientació educativa autoritzat per aquesta conselleria.  
3. Per al casos d'unitats d'educació especial específica, en l'apartat corresponent de les sol·licituds d'incorporació, renovació, pròrroga o modificació del concert haurà d'efectuar-se una declaració responsable de l'existència de dictamen d'escolarització actualitzat de l'alumne o alumna en el qual s'incloga, en l'apartat corresponent a la modalitat d'escolarització, la modalitat d'unitat específica d'educació especial en centre ordinari o centre d'educació especial. Tot això d'acord amb allò que s'ha establit per la normativa vigent que regula l'atenció de l'alumnat amb necessitats educatives especials.  
  
A fi d'aclarir i agilitar la justificació, l'interessat podrà adjuntar les resolucions de tot l'alumnat.  
Tot això sense perjudici que l'interessat puga ser requerit en qualsevol moment perquè aporte la documentació que acredite el compliment dels requisits exigits, en aquest cas l'interessat haurà d'aportar-la.  
  
Aquesta resolució produirà efectes a partir de l'endemà de la publicació en el Diari Oficial de la Generalitat Valenciana.  
De conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra el present acte, que posa fi a la via administrativa, es podrà recórrer potestativament en reposició o bé plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició contra la resolució s'haurà d'interposar davant del conseller d'Educació, Investigació, Cultura i Esport en el termini d'un mes a comptar des de l'endemà de la publicació en el Diari Oficial de la Generalitat Valenciana.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació en el Diari Oficial de la Generalitat Valenciana.  
Tot això sense perjudici de qualsevol altre recurs que la persona interessada vulga interposar.  
  
València, 14 de desembre de 2018.- El director general de Centres i Personal Docent: José Joaquín Carrión Candel.